ROZHODNUTIE KOMISIE
z 27. augusta 2007,
ktorým sa mení a dopĺňa rozhodnutie 2006/415/ES o určitých ochranných opatreniach v súvislosti s vysoko patogénnou vtáčou chrípkou podtypu H5N1 u hydiny v Nemecku
[oznámené pod číslom K(2007) 4070]
(Text s významom pre EHP)
(2007/591/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 3,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 3,
keďže:
(1)
Rozhodnutím Komisie 2006/415/ES zo 14. júna 2006 o určitých ochranných opatreniach v súvislosti s vysoko patogénnou vtáčou chrípkou podtypu H5N1 u hydiny v Spoločenstve a ktorým sa zrušuje rozhodnutie 2006/135/ES (3) sa ustanovujú určité ochranné opatrenia, ktoré sa majú uplatňovať, aby sa zabránilo rozšíreniu tejto choroby, vrátane zriadenia oblastí A a B po vzniku podozrenia na ohnisko tejto choroby alebo po jeho potvrdení.
(2)
Nemecko oznámilo Komisii ohnisko H5N1 v hydinárskom podniku na svojom území v spolkovej krajine Bavorsko a prijalo príslušné opatrenia podľa rozhodnutia 2006/415/ES, vrátane zriadenia oblastí A a B podľa článku 4 uvedeného rozhodnutia.
(3)
Komisia v spolupráci s Nemeckom preskúmala uvedené opatrenia a považuje za uspokojivé, že hranice oblastí A a B zriadených príslušným orgánom v uvedenom členskom štáte sú v dostatočnej vzdialenosti od skutočného miesta ohniska. Oblasti A a B v Nemecku možno preto potvrdiť a môže sa stanoviť trvanie uvedenej regionalizácie.
(4)
Rozhodnutie 2006/415/ES by sa preto malo zodpovedajúcim spôsobom zmeniť a doplniť.
(5)
Opatrenia ustanovené v tomto rozhodnutí by sa mali preskúmať na nasledujúcom stretnutí Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 2006/415/ES sa mení a dopĺňa v súlade so znením v prílohe k tomuto rozhodnutiu.
Článok 2
Toto rozhodnutie je určené členským štátom.
V Bruseli 27. augusta 2007